Obama domaćin samita o nuklearnoj bezbednosti
Tokom najveće konferencije u poslednjih više od 60 godina, svetski lideri razmatraju sprečavanje širenja nuklearnog oružja
Pred početak samita o nuklearnoj bezbednosti u Vašingtonu, Predsednik Obama se sastao sa predsednicima vlada Indije i Pakistana. Na najvećoj konferencije pod pokroviteljstvom jednog američkog predsednika u poslednjih više od 60 godina, najviši predstavnici više od 40 zemalja razmatraju kako obezbediti da nuklearni materijal ne dospe u ruke terorističkih organizacija, kao i kako ukloniti druge opasnosti od širenja nuklearnog oružja. Veliki delovi američke prestonice doslovce su zatvoreni za saobraćaj. Samo nekoliko dana pošto su SAD i Rusija zvanično potpisale sporazum o smanjenju nuklearnih arsenala dve zemlje, administracija predsednika Obame želi da podstakne svetske lidere da se posvete jačanju bezbednosti nuklearnih zaliha i osiguraju da nuklearni radioaktivni materijal ne dospe u ruke terorističkih organizacija i otpadničkih država. Državna sekretarka Hilari Klinton kaže da se današnja nuklearna pretnja razlikuje od hladnoratovskog doba. Iran, Sirija i Severna Koreja ne učestvuju na samitu. Pjongjang kaže da je severnokorejski nuklearni arsenal opravdan, ako se ima u vidu - kako je na državnoj televiziji nazvana – američka „strategija svetske dominacije.“ „ Izraelski premijer Bendžamin Netanjahu odbio je da učestvuje na samitu. Umesto njega dolazi njegov zamenik. Opšte je, inače, uverenje da Izrael poseduje nuklearni arsenal. Ali pošto nije potpisnik Sporazuma o zabrani širenja nuklearnog oružja, Izrael ne potpada pod međunarodni režim nuklearnih inspekcija. Izrael se energično protivi iranskom nuklearnom programu, što Teheran naziva hipokrizijom. Predsednik Obama je postavio strožije uslove pod kojim bi Sjedinjene Države razmotrile opciju upotrebe nuklearnog oružja protiv neke zemlje, ali to se ne odnosi na potencijalnu konfrontaciju sa Iranom i Severnom Korejom. Predsednik Iranskog parlamenta Ali Laridžani reagovao je na tu odluku. Negirajući da nastoji da razvije nuklearno oružje, Iran aktivno sprovodi nuklearni program i usavršava domaću tehnologiju raketa dugog dometa. Ekspreti, takođe, navode da terorističke organizacije pokušavaju da se domognu grubog nuklearnog oružja, takozvane „prljave bombe“, koja ima ograničene mogućnosti, ali može da širi radijaciju po gradovima.